Nasionale tesourie gaan nie pa staan vir Esidimeni-vergoedingArgieffoto: Pixabay.com Die geld wat benodig word om skadevergoeding te betaal aan al die families van die pasiënte wat in die Life Esidimeni-tragedie gesterf het, sal nie deur die nasionale tesourie voorsien word nie. Die geld sal eerder van verskillende Gautengse departement af kom. Só het die DA se Jack Bloom die afgelope naweek gesê. Volgens Bloom het Phindile Baleni, die Gautengse direkteur-generaal, verlede Vrydag op ŉ vergadering van die oorsigkomitee oor die premierskantoor in die Gautengse wetgewer dié aankondiging gemaak. “Die geld om die arbitrasievergoeding van R160,64 miljoen aan 135 families van Life Esidimeni-pasiënte te betaal sal proporsioneel van al die provinsiale regeringsdepartemente kom,” het Bloom gesê. “Hy [Baleni] het gesê die nasionale tesourie sal nie geld hiervoor gee nie en die geld sal uit die begrotings van die provinsiale departemente geneem word. Die nasionale departement van gesondheid is gevra om te help, maar dit is onwaarskynlik dat dit sal gebeur aangesien hulle reeds R6 miljoen opgedok het om die Esidimeni-pasiënte van ongeskikte NRO’s na behoorlike versorgingsentrums te skuif.” Bloom het gesê die sperdatum wat deur afgetrede adjunkhoofregter Dikgang Moseneke bepaal is wanneer die families hul betalings moet ontvang, is 19 Junie. “Ek is verlig dat geld gevind is om vergoeding vir die Esidimeni-slagoffers se families te betaal, maar dit is jammer dat hierdie bedrae nou geneem word uit geld wat benodig word vir dienslewering. Dit is die prys wat nou betaal word vir onverskoonbare arrogansie en nalatigheid wat tot die dood van 144 pasiënte in die Esidimeni-ramp gelei het,” het Bloom gesê. Die psigiatriese pasiënte wat deel was van Life Esidimeni-sentrums is dood nadat hulle na ongelisensieerde en ontoereikende NRO’s oorgeplaas is. Die meeste van hulle is dood weens wanvoeding en verwaarlosing.